[bookmark: _GoBack]MANTOŠANAS LIETU NODOŠANA NOTĀRIEM –
REFORMAS 10 GADU PRAKSES IZVĒRTĒJUMS

Ievads

Likumdevēja darbs attiecībā uz radīto normatīvo aktu kvalitāti ir vērtējams ne tikai no politiskās, bet arī juridiskās un ekonomiskās perspektīvas. 

Tiesību normas dzīvo gan pirms, gan pēc likumdevēja lēmuma tās pierakstīt normatīvajā aktā. Likumdevējai pierakstam jābūt taisnīgam. Tāpēc, lai parlamentam lēmumi nebūtu jāpieņem akli, svarīgi veikt visaptverošu un precīzu tiesību normu gan pirmslikumdošanas jeb ex ante novērtēšanu, gan arī pēclikumdošanas jeb ex post novērtēšanu.

Ex ante novērtēšana ir pētījums par sagaidāmo likumdošanas rezultātu, savukārt ex post novērtēšana atbild uz jautājumu, vai gaidītais rezultāts faktiski ir sasniegts un kādi uzlabojumi veicami neatbilstības vai jaunu problēmu gadījumā. Ex ante novērtēšana galvenokārt raugās nākotnē, savukārt ex post novērtēšana - pagātnē. Abu novērtēšanas metožu sintēzes rezultātā tagadnē tiek nodrošinātas kvalitatīvas rakstītās tiesību normas, ļaujot tām  dzīvot pilnvērtīgu dzīvi jeb būt maksimāli noderīgai sabiedrības interešu īstenošanai. Turklāt ex-ante novērtēšana nesasniedz maksimālo mērķi, ja vēlāk tai neseko ex-post novērtēšana. Tikai izmantojot abas minētās novērtēšanas ir iespējams iegūt pilnīgu priekšstatu par normatīvā akta kvalitāti, t.i. atbildēt uz jautājumu vai normatīvais akts efektīvi pilda savu uzdevumu.

Pirrmslikumdošanas un pēclikumdošanas novērtēšanu var veikt pats likumdevējs vai tā piesaistīti zinātnieki un zinātniskās institūcijas, piem., likumdevēja izveidots starpdisciplinārs pētniecības centrs vai augstskolas.

Atšķirībā no ex-ante novērtēšanas, Latvijas likumdevējs ir nepietiekami veicis savu lēmumu ex-post novērtēšanu. Tālāk savā referātā uzmanības centrā nolikšu tieši ex post novērtēšanu, jo tas atbilst konferences tēmai un mana referāta būtībai – novērtēt jau desmit gadus vecu tiesību normu, kas regulē mantojuma lietu kārtošanu notariātā, ietekmi.

Ex post  novērtēšanas nozīme

Satversmes tiesa ir atzinusi, ka likumdevēja pienākums gādāt par pamattiesību efektīvu aizsardzību, ievērošanu vai nodrošināšanu nevar tikt uzskatīts par pilnībā izpildītu līdz ar attiecīgā tiesiskā regulējuma pieņemšanu vai spēkā stāšanos. Likumdevējam ex officio arī pēc tiesību normu spēkā stāšanās ir iespēju robežās jāseko līdzi tam, vai tiesību piemērošanas praksē šīs normas patiešām efektīvi pilda savu uzdevumu. Ja tiek konstatēts, ka tiesību piemērošanas praksē tiesību normas nefunkcionē, tad ir nepieciešams tās pilnveidot. Satversmes tiesa jau daudzkārt norādījusi, ka likumdevējam ir pienākums pēc zināma termiņa vēlreiz apsvērt, vai attiecīgais tiesiskais regulējums joprojām ir efektīvs, piemērots un nepieciešams, un vai tas nebūtu kādā veidā pilnveidojams.[footnoteRef:1] [1: Skat. piem., Satversmes tiesas 2005. gada 11. novembra sprieduma lietā Nr. 2005-08-01 9.5. punktu, 2006. gada 15. jūnija sprieduma lietā Nr. 2005-13-0106 17.3. un 18.8. punktu, 2007. gada 8. jūnija sprieduma lietā Nr. 2007-01-01 26. punktu un 2008. gada 2. jūnija sprieduma lietā Nr. 2007-22-01 18.3. punktu.] 


Līdz ar to šobrīd Satversmes tiesa ir definējusi trīs principus attiecībā uz ex post analīzi: 1) tas ir likumdevēja pienākums; 2) ko veic likumdevējs pats pēc savas iniciatīvas; 3) tas jādara iespēju robežās. Respektējot iepriekš minēto, attiecībā uz trešo principu es gribētu atzīmēt, ka likumdevēja iespēju robežas nedrīkst būt izplūdušas un nekonkrētas. Tām jābūt definētām vai jābūt vismaz skaidriem kritērijiem, pēc kuriem robežas nosakāmas. Ex post analīzei jābūt nozīmīgai likumdošanas procesa stadijai. Tās veikšana nevar būt tikai nejaušība vai sagadīšanās. Šāda novērtēšana obligāti jāveic vismaz sistēmiskām reformām, par kuru atzīstama arī mantojumu lietu nodošana no vispārējās jurisdikcijas tiesām zvērinātiem notāriem. 

Pamatojoties uz šo atziņu Latvijas Zvērinātu notāru padome vērsās pie Saeimas ar aicinājumu organizēt šo konferenci, lai caur to definētu ex post novērtēšanas sistēmu un tās darbības pamatprinicipus, tādējādi veicinot labu likumdošanas praksi. Tas ir visas sabiedrības interesēs. 

Šobrīd mēs stāvam pie leģisprudences svarīga attīstības brīža, jo Baltijas parlamentu līmenī apzinām labu likumdošanas praksi, metodes un attīstības iespējas.

Ex post  novērtēšanas kritēriji un to piemērošana mantošanas lietu kārtošanas reformas novērtēšanā

Līdz 2002. gada 31. decembrim mantošanas lietas kārtoja rajonu (pilsētas) tiesas atbilstoši Civilprocesa likuma 40.-44. nodaļai. Sākot ar 2003. gada 1. janvāri, mantojuma lietas ved zvērināti notāri un šim nolūkam Saeima papildināja Notariāta likumu ar 15. nodaļu, kura nosaka mantojuma procesu notariālajās iestādēs. Līdz ar to reformas rezultātā mainījās mantojumu lietu pakļautība  - no tiesām tā tika nodota zvērinātiem notāriem.

Ex post novērtēšanai svarīga ir precīza un skaidra pētniecības metodoloģija. Manuprāt, ex post novērtējums ikvienā gadījumā būtu veicams atbilstoši šādiem vispārīgiem kritērijiem, lai pārliecinātos par vēlamo rezultātu sasniegšanu un paredzēto izmaksu proporcionalitāti ar rezultātiem:
1) konstitucionalitāte – tiesību institūta iederīgums tiesību sistēmā un atbilstība valsts konstitūcijai;
2) pieņamamība   -  tiesību normas atbilstība sociālām vērtībām un indivīda attieksmei;
3) efektivitāte  - tiesību normas izpildes precizitāte (vai tiesiskais regulējums ir pilnīgs);
4) iedarbīgums - tiesību normu mērķa atbilstība risināmajai problēmai un tiesiskā regulējuma radīto seku atbilstība plānotajam rezultātam (problēmas risinājuma novērtējums un likumdevēja spēja paredzēt konkrētas tiesību normas īstenošanas efektivitāti);
5) lietderīgums - ekonomiskā atdeve (izdevumu un ieguvumu līdzsvars), proti, vai reformas izdevumi ir samērīgi sasniegtajam rezultātam;
6) kontroles savlaicīgums (atgriezeniskā saite) – tiesību piemērotāja spēja savlaicīgi apzināt tiesību normas piemērošanas riskus un ziņot par to likumdevējam;
7) attīstības perspektīva (ilgstpēja) – ex post rezultātu salīdzināšana ar ex ante prognozētajiem rezultātiem un nākotnes attīstības rezultātu prognozēšana (rezultatīvie rādītāji).

Attiecinot šos vispārīgos kritērijus mantojumu lietas institucionālajai reformai, jāsecina, ka likumdevēja lēmums bija pareizs un sasniegtie rezultāti atbilst pieņemto tiesību normu mērķim. 

[1] Visu desmit gadu laikā nevienam neradās un joprojām nav šaubas par reformas konstitucionalitāti. Reforma notika tiesu sistēmas ietvaros un tās rezultātā privātpersonai mantošanas procesā netika samazināts procesa objektivitātes un neatkarības standarts. Mantošanas lietu kārtošana notariātā ir latīņa tipa notariāta viena no raksturīgākajām funkcijām (Igaunija, Lietuva, Ungārija, Rumānija, Austrija u.c.). Tādējādi jaunais tiesību institūts iederas Latvijas tiesību sistēmā un arī kontinentālās Eiropas tiesību saimē un atbilst Satversmes 1.pantā nostiprinātajam demokrātiskas un tiesiskas valsts prinicipam.

[2] Notariātam ir sena vēsture Latvijas tiesību sistēmā un vēršanās pie notāra civiltiesisku jautājumu kārtošanai cilvēkam ir saprotama un pieņemama prakse. Sākotnēji 23 % pilngadīgo Latvijas iedzīvotāju zināja, ka zvērināts notārs ved mantojuma lietas, vēl 32 % neprata pareizi formulēt jēdzienu „mantojuma lietas”, bet vērstos pie notāra, ja vēlētos pieteikties par mantiniekiem.[footnoteRef:2] Šobrīd tā jau kļuvusi par aksiomu, ka mantojama lieta kārtojama pie zvērināta notāra. Tas izskaidrojams ar notāra pieejamību un pēdējos gados rūpīgi attīstītu pakalpojumu kvalitātes standartu. Tādējādi ar reformu noteiktā kārtība atbilsts iedzīvotāju sociālajām vērtībām. [2:  Osipova S. Latvijas notariāta funkcijas un tā sniegtās juridiskās palīdzības pieejamība,  to izvērtējums. Rīga: Tieslietu ministrija, 2009.] 


[3] Tiesību normu efektivitāti nosaka divi elementi – tiesiskā regulējuma pilnīgums un tiesību piemērotāja profesionalitāte.

Reformas sākumā procesuālais regulējums bija ļoti vispārīgs - šajā laikā zvērināti notāri izmantoja tikai Notariāta likuma regulējumu, kas nedeva atbildes vairākos būtiskos jautājumos un tādējādi apgrūtināja mantojuma lietu vešanu. Ministru kabineta noteikumi Nr.1009 "Noteikumi par mantojuma reģistra un mantojuma lietu vešanu", kas regulē mantošanas procesu pietiekamā detalizācijas pakāpē, stājās spēkā tikai 31.12.2005..

Mantojuma lietu vešana ir sarežģīta: (a) tā prasa augstu juridisko kompetenci, (b) tā ir sociāli ļoti nozīmīga, jo potenciāli tās realizācija skar katru Latvijas iedzīvotāju (pat cilvēki ar zemu jeb nelielu civiltiesisko aktivitāti, neatkarīgi no savas gribas, kļūst par mantiniekiem un saskaras ar mantojuma pieņemšanu vai atraidīšanu), (c) tā ir relatīvi jauna obligātā jeb piekrītošā funkcija atjaunotajā Latvijas notariātā, jo tā bija padomju valsts notariāta funkcija, kuru neietvēra 1937. gada Notāru likums. [footnoteRef:3] [3:  Osipova S. Latvijas notariāta funkcijas un tā sniegtās juridiskās palīdzības pieejamība,  to izvērtējums. Rīga: Tieslietu ministrija, 2009.] 


Mantojuma lietu vešana iekļauj sevī daudzus specifiskus juridiskus jautājumus, kas prasa specifiskas zināšanas un atbilstošu darba pieredzi. Mantojuma lietu vešanā jārēķinās gan ar neatraidāmo mantinieku institūtu, gan laulāto kopmantu un šķirto mantu, gan pārdzīvojušo laulāto tiesībām, gan testatora gribu, līdzmantinieku savstarpējām attiecībām, mantojuma kreditoriem, bezmantinieku mantu u.tml.. Lai arī Notariāta likumā un pakārtotajos tiesību aktos ir diezgan detalizēti regulētas notāra darbības un pienākumi, tomēr, piemērojot šīs normas, nepietiek ar gramatisko normu tulkošanas metodi. Prakstiskās situācijas ir komplicētas un prasa  izmantot gan sistēmisko, gan vēsturisko, gan citas tiesību aktu iztulkošanas metodes. Biež vien mantojumi ir atklājušies vai  testamenti taisīti pirms Civillikuma spēkā stāšanās.  Šādu lietu risināšanai vajadzīga augsta jurista kvalifikācija, lai  mantojuma tiesiskās attiecības, kas radušās sociālistiskajā tiesību sistēmā[footnoteRef:4] „savietotu” ar šobrīd Latvijas Republikā spēkā esošo tiesību regulējumu.  [4:  Sīkāk par sociālistiskās tiesību sistēmas atšķirībām. Meļķisis E. Attīstības tendences dažos tiesību teorijas un prakses jautājumos. Rīga: LU, 2000., 7. lpp.] 


Iepriekš minēto apstiprina arī tas, ka Senāts strīdos par mantojuma tiesībām, kuras kārtotas vai kārtojamas atbilstoši Notariāta likumam, turpina atsaukties savos nolēmumos uz Civilprocesa likuma atbilstošām normām.[footnoteRef:5] To var saprast tikai tā, ka Senāta ieskatā Civilprocesa likumā noteiktais mantojuma process ir piemērojams arī tām mantojuma lietām, kuras tiesai nemaz nav piekritīgas.[footnoteRef:6] Turklāt sākotnēji pat atsevišķi notāri izvairījās no mantojuma lietu vešanas. Latvijas Zvērinātu notāru padome apzinājās šo problēmu un risināja. [footnoteRef:7] [5:  Piem., Senāta 09.05.2007 spriedums Nr.SKC-382 (JV 2007/32, 23. lpp.) – attiecībā uz apstiprināšanu mantojuma tiesībās pēc likuma, Senāta 14.03.2007 spriedums Nr.SKC-106 (nav publicēts) – attiecībā uz mantojuma atklāšanās sludinājuma spēku. Citēts pēc: Šermukšnis I., Bulavs P., Solovjakovs J., Virko E. Identificētie problēmu jautājumi Latvijas Republikas mantojuma tiesību regulējumā. Pieejams: www.tm.gov.lv]  [6:  Šermukšnis I., Bulavs P., Solovjakovs J., Virko E. Identificētie problēmu jautājumi Latvijas Republikas mantojuma tiesību regulējumā. Pieejams: www.tm.gov.lv]  [7:  Osipova S. Latvijas notariāta funkcijas un tā sniegtās juridiskās palīdzības pieejamība,  to izvērtējums. Rīga: Tieslietu ministrija, 2009.
] 


Kopumā vērtējot, šobrīd notāri kļuvuši par vieniem no labākajiem mantojuma tiesību speciālistiem, mantojuma tiesību regulējums ir pietiekami pilnīgs, mantojuma tiesību normas ir pietiekami kvalitatīvas un nav tādu normu, kas padarītu mantošanas lietu kārtošanu neiespējamu. 

Jāpiebilst, ka diskusiju fokusā labu laiku ir mantošanas materiālo tiesību normas, piem., par mantojuma pieņemšanu, neatraidāmajiem mantiniekiem, inventāra tiesību, kreditoru aizsardzību mantošanas procesā, mantojuma aizgādnība. Vispār nav regulēta mantojuma maksātnespēja. Daudz mazāk ir diskusiju par mantošanas procesuālajām tiesību normām. Ja problēmas tiek konstatētas, daļu no tām var atrisināt tiesību piemērotājs tiesību normu interpretācijas ceļā. Daļā gadījumu, likumdevējam būtu jāveic uzlabojumi, piem. mantojuma maksātnespēja. 

[4] Jauno tiesību normu mērķis bija valsts pārvaldes (plašākā izpratnē) sistēmas sakārtošana, pārdalot funkcijas un nododot tās atbilstošākām valsts amatpersonām, t.i.bezstrīdu lietas - zvērinātiem notāriem. Minētais  atslogoja tiesu no tai neraksturīgās funkcijas, kuras iespējams atrisināt ārpustiesas procesā, tādējādi palielinot tiesu kapacitāti. .

Notariāta likumā un Civilprocesa likumā ietvertās tiesību normas mērķis atbilst risināmajai problēmai un radīto seku atbilstība plānotajam rezultātam. Radītās normas mantojuma lietu piekritības institucionālai maiņai – no tiesām uz zvērinātiem notāriem  - precīzi sasniedza izvirzīto mērķi, turklāt efektīvi. 

[bookmark: bkm823]Tajā pašā laikā jākonstatē, ka Civilprocesa likuma 40.-44. nodaļa izslēgta tikai  2012. gada 1. janvārī, lai lietas par mantojuma tiesībām, kuras līdz 2002.gada 31.decembrim pieņemtas izskatīšanai sevišķās tiesāšanas kārtībā, tiesas izskatītu Civilprocesa likumā noteiktajā kārtībā. Likumdevējs vairākkārt mainīja reformas noslēguma datumu. Lai reformu pilnībā pabeigtu kopumā bija nepieciešami 9 gadi.. Šādai laika nobīdei bija gan vairāki objektīvi, gan subjektīvi iemesli –apturēta tiesvedība, pieteicēja neierašanās uz tiesas sēdi, pierādījumu neiesniegšana un strīds par tiesībām u.tml.. 

[5] Mantojuma lietu reforma ir jāatzīst par ekonomiski lietderīgu. Izdevumi ir samērīgi sasniegtajam rezultātam. No tiesas pakļautības ik gadu tika izņemtas vidēji  11 400 lietu. Rezultātā no reformas finansiāli labumu guva gan sabiedrība, gan arī valsts. 

Pēc Latvijas Zinātņu akadēmijas Ekonomikas institūta aprēķiniem pēc vidējiem rādītājiem, nododot mantojuma lietu risināšanu notariāta sistēmai, laika posmā no reformas sākuma 2003. gadā līdz 2012. gadam, tiesu sistēmas izmaksu ekonomija sastāda LVL 28 488 750, kas vidēji gadā sastāda LVL 2,848 milj. milj. Pirms mantojuma lietu nodošanas notariātam par katras personas mantojuma lietu vešanu maksāja nevis tie sabiedrības locekļi, kuri kārtoja mantojuma lietas, bet gan katrs sabiedrības loceklis, kurš maksāja valstij nodokļus. Nododot šo funkciju notariātam, mantojuma lietu vešanas izmaksas maksā tikai  tikai tās personas, kuras kārto savu mantojumu.

Par ekonomisku ieguvumu sabiedrībai uzskatāms arī laika patēriņa samazinājums, jo notārs mantojuma lietas izskata ātrāk, salīdzinot ar tiesu. Turklāt kārtojot mantojuma lietas saskaņā ar socioloģiskām aptaujām katram trešajam nepieciešama juridiska palīdzība,[footnoteRef:8] tomēr notariātā nav nepieciešama advokātu līdzdalība, līdz ar to mantojuma lietu vešanas kopējās izmaksas personai ir zemākas. [8:  SKDS 2011.gada aptauja 28,9% respondenti norādīja, ka mantojuma lietas ir juridiski jautājumi, par kuriem iedzīvotājiem būtu aktuāli saņemt speciālista padomu.] 


[6] Atzinīgi vērtējama sistēma, kā Latvijā var veidot atgriezenisko saiti starp likumdevēju un tiesību piemērotāju. Saeimas pieejamība ir augstā līmenī gan tiesību piemērotājiem, gan NVO un citiem. Arī šajā gadījumā nepieciešamajos gadījumos un apmērā atgriezeniskā saikne darbojās.

[7] No šodien pieejamiem dokumentiem ir problemātiski konstatēt likumdevēja ex ante novērtējumu un prognozētos rezultatīvos rādītājus. Tas gan nenozīmē, ka likumdevējs neveica priekšdarbus pirms lēmumu pieņemšanas par reformu, tomēr nesaglabājoties rakstveida pierādījumiem, tie ir nepieejami ex post analīzes veikšanā. Līdz ar to vispārīgi secinot, pēclikumdošanas novērtēšanā nozīme ir pilnīgas informācijas esībai un ex ante novērtējuma analīze ir svarīga ne tikai pareiza lēmuma pieņemšanai, bet ir svarīga arī ex post novērtēšanā. Jo plašāka ir pirmslikumdošanas novērtēšana, jo precīzāk iespējams novērtēt likumdevēja mērķa realizāciju. Te būtu vietā minēt problēmjautājumu, saistībā ar likumprojektu anotāciju atbilstību pēdējā lasījumā pieņemtajai likuma redakcijai. Nereti likumprojektu anotācijas, kas sagatavotas atbilstoši 1. lasījumā iesniegtajam likumprojekta saturam, gandrīz pilnībā neatbilst 3.lasījuma pieņemtā likuma saturam, tādā veidā zaudējot pielietojamību. 

Raugoties nākotnē, jāsecina, ka šīs reformas veiksmes stāsts noteikti ir ne tikai vēl dziļākas analīzes vērts, bet arī pamats dažādu secinājumu izdarīšanai. Reforma ir noslēgusies un mantojumu lietu kārtošana pilnībā nodota notāriem. 10 gadu pieredze ir pierādījusi lēmuma pareizību. Šī sistēma darbojas efektīvi un šeit nav nepieciešami būtiski institucionāli vai funkcionāli uzlabojumi, tomēr ir kā jau minēju iepriekš, ir nepieciešami uzlabojumi mantošanas materiālajās tiesībās

Dāmas un kungi, pašā noslēgumā gribētu teikt, ka ..

.. valstij esot labi veidotai ex ante un ex post novērtēsanas sistēmai, valsts jau savlaicīgi ex officio var īstenot reformas tiesu sistēmā un valsts pārvaldē, kas būs sabiedrībai izdevīgi gan tiesiskā, gan ekonomiskā ziņā. 

Lai varētu veikt zinātniski precīzu parlamenta lēmuma novērtējumu, nepieciešams izstrādāt skaidru metodoloģiju, veidot visaptverošas informācijas datu bāzes, kas ļautu apkopot vērtēšanai nepieciešamo statistiku, un izveidot vai attīstīt patstāvīgu pētniecības centru novērtēšanas veikšanai.

